Sanna Ukkola

Sanna-Kaisa Ukkola (s. 1975) on suomalainen toimittaja, juontaja ja kolumnisti. Hän työskenteli vuosina 2009–2019 Yleisradiossa, muun muassa Pressiklubin ja Sannikka & Ukkola -ohjelman juontajana. Toimittajanuransa hän aloitti Ilta-Sanomissa. 

Vuonna 2013 julkaistiin Ukkolan yhdessä Lasse Lehtisen kanssa tekemä kirja Vastarannan kiiski: Paavo Väyrysen ihmeellinen elämä.

Ukkola oli mukana nettivihaa käsitelleessä Me tiedämme missä asut -projektissa, joka voitti Suuren journalistipalkinnon 2014. Projekti sai myös Koura-kunniamaininnan.

Lokakuussa 2017 Ylen Pressiklubi-ohjelmassa käsiteltiin kulttuurista omimista, muun muassa siksi, että edeltävänä viikkona internetissä oltiin kritisoitu intiaanipäähineitä käyttäviä Miss Helsinki -ehdokkaita. Ukkola aloitti Pressiklubi-ohjelman pukeutuneena intiaanipäähineeseen. Ohjelman jälkeen yksittäinen Twitter-käyttäjä aloitti äänestyksen, jossa kysyttiin, että pitäisikö Ukkolan pukeutua seuraavaksi aasinhattuun, perussuomalaisten lippalakkiin, Ku Klux Klanin kaapuun vai Eri Keeperiin. Ukkola otti selvää Twitter-käyttäjän työpaikasta ja otti yhteyttä hänen työantajaansa, pyytäen esimiestä keskustelemaan alaisensa kanssa tämän käyttäytymisestä internetissä. Toukokuussa 2018 Julkisen sanan neuvosto antoi Ylelle langettavan ratkaisun tapauksesta, jossa Yle oli julkaissut Sanna Ukkolan kolumnin, jossa tämä arvosteli tunnistettavissa olevaa yksityishenkilöä. Henkilö oli sama, jonka työnantajaan Ukkola oli edellisenä vuonna ottanut yhteyttä.

Elämä ja ura 

Ukkola opiskeli broadcast-journalismia Leedsin yliopistossa. Hän työskenteli uransa alussa lehtitoimittajana Ilta-Sanomissa. Vuonna 2002 hän kirjoitti lehteen uutisen jossa kerrottiin ministeri Suvi Lindénin myöntäneen valtionavustusta golfkentälle, jossa oli itse osakkaana. Uutinen johti ministerin eroon. 

Ukkola on työskennellyt myös Ilta-Sanomien kirjeenvaihtajana Lontoossa sekä politiikan toimittajana. Vuonna 2009 Ukkola siirtyi Yleen. Hän on työskennellyt juontajana ja toimittajana televisio-ohjelmissa A-studio, Aamu-tv, Pressiklubi ja Sannikka & Ukkola. Hän aloitti Pressiklubin vakituisena juontajana syksyllä 2017 Ruben Stillerin jätettyä ohjelman. Hän oli toiminut aiemmin muutaman kerran Stillerin tuuraajana. Pressiklubi päättyi toukokuussa 2018 ja Ukkola siirtyi juontamaan syyskuussa 2018 alkanutta Sannikka & Ukkola -ajankohtaisohjelmaa yhdessä Marja Sannikan kanssa. 
 
Paitsi televisiojuontajana ja -toimittajana, Ukkola toimi Yle-vuosinaan myös verkkokolumnistina. Syyskuussa 2019, muutama viikko Sannikka & Ukkola -ohjelman lopetuspäätöksen jälkeen, hän ilmoitti irtisanoutuvansa Yleltä. Ohjelman viimeinen jakso tehtiin saman vuoden marraskuussa.

Ylen jälkeen freelanceriksi ryhtynyt Ukkola on juontanut ja tuottanut kahdesti viikossa lähetettävää Sanna Ukkola Live -ajankohtaisohjelmaa Alfa-tv:llä, kirjoittanut viikoittaista kolumnia Iltalehteen ja pitänyt mediakoulutuksia.

Ukkola osallistui keväällä 2021 Nelosella nähtyyn Farmi Suomi -televisio-ohjelmaan sekä toukokuussa 2021 Big Brother Vip -ohjelmaan.

Yksityiselämä 
Ukkola on ollut vuodesta 2013 lähtien naimisissa Perussuomalainen- ja Suomen Uutiset -lehtien päätoimittajan Matias Turkkilan kanssa. Ukkolan vanhemmat Jukka ja Tuulikki Ukkola ovat molemmat toimittajia. Tuulikki Ukkola toimi myös LKP:n ja kokoomuksen kansanedustajana.

Lähteet

Aiheesta muualla 
 

Suomalaiset toimittajat
Suomalaiset televisiojuontajat
Vuonna 1975 syntyneet
Elävät henkilöt